1. melléklet

**PÁLYÁZATI FELHÍVÁS**

**1./ Az ajánlatkérő neve, címe, telefon- és faxszáma:**

Tiszaújváros Város Önkormányzata
3580 Tiszaújváros, Bethlen Gábor út 7. szám
Telefon: (49) 548-000 Fax: (49) 548-001
E-mail: phivatal@tujvaros.hu

**2./ A szolgáltatás tárgya:** egyfordulós nyilvános pályázat kirakodóvásár megszervezésére és teljes körű lebonyolítására 2025. március 1-jétől 2029. október 31-ig terjedő időszakra. A vásárokhoz szervesen kapcsolódó kereskedelmi, vásári tevékenység, vendéglátó szolgáltatás megszervezése és lebonyolítása az alábbiak szerint történik:

- kirakodóvásár (kereskedelmi és vendéglátó szolgáltatás, mutatványosok) szervezése a Polgármesteri Hivatal közterület-felügyelő munkatársai által kijelölt területen a helyfoglalások lebonyolításával,

- a közterületeken kizárólag a kereskedelmi tevékenységek végzésének feltételeiről szóló jogszabályban meghatározott termékek árusíthatók, a vonatkozó jogszabályi előírásoknak megfelelően,

- a vásárok során valamennyi hatósági előírást (különösen: építésügyi, tűzvédelmi, zajvédelmi előírások) be kell tartani, a jogszabályban meghatározott, a tevékenységgel összefüggésben kötelező hatósági bejelentések megtételéről, jogerős hatósági engedélyek megszerzéséről, a várható létszámtól függően a sürgősségi betegellátás biztosításáról, a rendőrséggel, mentőkkel, tűzoltókkal való egyeztetésről, és valamennyi egyéb feltételről a szervezőnek kell gondoskodnia saját költségén,

- amennyiben a vásár megtartásával összefüggésben súlykorlátozással érintett területre a súlykorlátozást meghaladó össztömegű gépjárművel kell a szervezőnek, bármely közreműködőnek vagy résztvevőnek behajtania, akkor az érintett személynek gondoskodnia kell a szükséges behajtási vagy eseti útvonalengedély megszerzéséről,

- a vásár kiszolgálására közmű-infrastruktúra (elektromos áram, vízellátás, illemhelyek) kiépítése és üzemeltetése, továbbá a vásár teljes időtartama alatt a köztisztaság és szemétszállítás biztosítása, költségeinek fedezése, valamint a vásár zárását követő takarítás,

- a Derkovits Művelődési Központ épületében található nyilvános illemhelynek – melynek használatára az intézménnyel külön szerződést köt – a vásáron résztvevő látogatók rendelkezésre bocsátása,

- a vásár felügyelete, biztosítása (vagyonvédelmi szervezet által),

- a közlekedési rend és forgalomelterelés biztosítása, a közbiztonság feltételeinek megteremtése,

- helyi szinten reklám és propaganda tevékenység folytatása,

- érintett közterület állagmegóvása, a vásárt követően eredeti állapot visszaállítása.

**Kiegészítő információk:**

- A kirakodóvásárok időpontja: 2025. és 2029. között minden év május 1. napja, illetve a katolikus búcsú, mint egyházi ünnep idejére eső vasárnap. A vásár megrendezéséért a szervező 2025-2027. közötti időszakra alkalmanként legalább 300.000 forint, 2028. és 2029. évekre alkalmanként 400.000 forint díjat köteles fizetni az alábbiak szerint: a vásárt megelőző hónap 15. napjáig 50% foglalót, a fennmaradó összeget a vásárt követő 3 munkanapon belül Tiszaújváros Város Önkormányzata OTP Bank Nyrt.-nél vezetett 11734114-15350064 számú számlájára megfizetni.

- A kereskedelmi és vendéglátó-ipari egységek, mutatványosi tevékenységet végzők által fizetendő foglalási díjak a pályázót illetik meg.

- Ajánlatkérő alternatív ajánlat tételének lehetőségét nem biztosítja.

**3./ A szerződés meghatározása:**

A pályázat vállalkozói szerződés megkötésére irányul.

**4./ A teljesítés helye:**

Tiszaújváros, Széchenyi út (996 hrsz.) Kazinczy és Béke utak közötti szakasza (kivéve az Üzletsor előtti útszakasz), a Kazinczy út (990/2 hrsz.) Tisza és Bartók Béla utak közötti szakasza, az Ifjúsági Park (1116/2 hrsz.) melletti (Bartók Béla úti garázssorok mögött) terület.

**5./ Alkalmassági követelmények:**

A pályázónak rendelkeznie kell vásár szervezésére vonatkozó jogosultsággal, amely igazolását az ajánlathoz csatolja. Ennek hiányában az ajánlat érvénytelen.

**6./ Kizáró okok:**

Nem pályázhat az a természetes, jogi személy, vagy jogi személyiséggel nem rendelkező gazdálkodó szervezet, aki vagy amely:

1. a szerződéssel érintett szervezettel közszolgálati jogviszonyban, munka-viszonyban vagy munkavégzésre irányuló egyéb jogviszonyban áll (továbbiakban: érintett dolgozó/ munkatárs),
2. az érintett dolgozó közeli hozzátartozója,
3. az a gazdálkodó szervezet, amelyben az érintett dolgozó, vagy annak közeli hozzátartozója tulajdoni részesedéssel rendelkezik,
4. egy évnél régebben lejárt adó-, vám-, vagy társadalombiztosítási járulékfizetési kötelezettségének nem tett eleget,
5. akinek az önkormányzati adóhatóságnál nyilvántartott lejárt határidejű adótartozása, vagy más adókötelezettsége van,
6. aki ellen csőd-, felszámolási eljárás van folyamatban, aki végelszámolás alatt áll,
7. akinek tevékenységét a cégbíróság felfüggesztette,
8. aki nem szerepel a cégjegyzékben,
9. aki nem rendelkezik a tevékenység folytatásához előírt engedéllyel, jogosítvánnyal, illetve szervezeti, kamarai tagsággal,
10. aki korábbi, önkormányzattal kötött szerződésének teljesítése során súlyos szerződésszegést követett el,
11. akinek az adószámát a Nemzeti Adó- és Vámhivatal felfüggesztette, illetve törölte,
12. aki nem minősül átlátható szervezetnek,
13. aki a jelen eljárást megindító felhívás feladásától visszafelé számított két év során az önkormányzattal, vagy az önkormányzat gazdasági társaságával vagy intézményével kötött szerződésének teljesítése során szerződési kötelezettségét nem teljesítette, amely folytán vele szemben meghiúsulási kötbérigény került érvényesítésre, vagy a teljesítési véghatáridőhöz képest legalább 2 alkalommal 10 napot meghaladó késedelembe esett, amelyek folytán vele szemben késedelmi kötbérigény került érvényesítésre,
14. aki a kizáró okokkal kapcsolatban valótlanul nyilatkozott.

**7./ A beérkezett ajánlatokról való döntés:**

A benyújtott ajánlatokról a Polgármesteri Hivatal kiértékelése alapján a polgármester dönt és írja alá a szerződést 2025. február 28-ig.

**8./ Bírálati szempontok és súlyozásuk:**

|  |  |
| --- | --- |
| Értékelési szempont | Súlyszám |
| 1. Ajánlati ár (bruttó HUF) | 80 |
| 2. Kötelező referencián (2020-2024. évek vonatkozásában összesen 10 vásár tartása) **túl** teljesített vásárok száma, előny a nagyobb szám, legkedvezőtlenebb referencia: 0, a legkedvezőbb referencia: 10 | 20 |

A gazdaságilag (összességében) legelőnyösebb, legjobb ár-érték arányú ajánlat kiválasztásának értékelési szempontja esetén az ajánlatok értékelési szempontok szerinti tartalmi elemeinek értékelése során adható pontszám alsó és felső határa: 0-10

A gazdaságilag (összességében) legelőnyösebb ajánlat kiválasztásának értékelési szempontja esetén a módszer (módszerek) ismertetése:

A referencia esetében a következőket kell figyelembe venni:

Kötelező referencia: 2020-2024. évek vonatkozásában összesen 10 vásár.

Ajánlatkérő a többletvállalást értékeli, azaz a 2020-2024. évek vonatkozásában a minimum feletti referenciákat. A vállalás csak egész számokban tehető meg.

Ajánlattevőknek tehát a Felolvasólapon a minimum 10 vásár feletti referenciát kell feltüntetni. Amennyiben az előírt 10 vásárnál nagyobb referenciát nem tud felmutatni, úgy a 0 jelölhető meg.

Azon legkedvezőbb szint, melyre és az annál még kedvezőbb referenciára egyaránt 10 pontot ad az ajánlatkérő: összesen 10 vásár (a minimumon túl).

Képlet alkalmazása az ajánlati ár vonatkozásában:

A legjobb ajánlat 10 pontot kap, míg a legrosszabb 0 pontot. A többi ajánlat pedig a legjobb ajánlathoz viszonyítva arányosan kap pontszámot az „egyenes arányosítás” módszere szerint, az alábbi képlet alapján:

 Avizsgált

P = ----------- \* (Pmax – Pmin) + Pmin,

 Alegjobb

ahol:

P: a vizsgált ajánlati elem adott szempontra vonatkozó pontszáma

Pmax: 10 pont

Pmin: 0 pont

Alegjobb: a megajánlott ajánlati árak kerülnek elbírálásra bruttó Ft-ban. Legjobb ajánlati elem: a legmagasabb összegű ajánlati ár bruttó Ft-ban.

Avizsgált: a vizsgált ajánlat tartalmi eleme.

Képlet alkalmazása a referencia vonatkozásában:

A legjobb ajánlat 10 pontot kap, míg a legrosszabb 0 pontot. A többi ajánlat pedig a legjobb ajánlathoz viszonyítva arányosan kap pontszámot az „egyenes arányosítás” módszere szerint, az alábbi képlet alapján:

 Avizsgált

P = ----------- \* (Pmax – Pmin) + Pmin,

 Alegjobb

ahol:

P: a vizsgált ajánlati elem adott szempontra vonatkozó pontszáma

Pmax: 10 pont

Pmin: 0 pont

Alegjobb:. legjobb ajánlat szerint teljesített referencia, de max. 10 vásár, ahol a legjobb ajánlati elem: a legnagyobb referencia a vásárok számában. Ajánlatkérő a képletbe abban az esetben is a legkedvezőbbként meghatározott értéket (10) helyettesíti be, ha a legkedvezőbb ajánlat tartalmi eleme ezen értéknél kedvezőbb.

Avizsgált: a vizsgált tartalmi elemként a teljesített többletreferencia a vásárok számában.

**Valamennyi részszempont:**

Az egyes szempontokon belül a pontszámok kiszámításakor a vizsgált ajánlat részszempont szerinti pontszáma a legjobb tartalmi elemhez viszonyított arány szerint kerül megállapításra kettő tizedes jegyre való kerekítés mellett.

Szempontonként az azonos ajánlati elemek azonos pontszámot kapnak. Amennyiben adott szempont esetén minden ajánlat azonos adatot tartalmaz, úgy mind a maximális pontszámot kapja. Abban az esetben, ha a legkedvezőtlenebb megajánlás minden ajánlattevő esetében 0, avagy a megjelölt legkedvezőtlenebb érték, ajánlatkérő a képlet alkalmazása nélkül minden ajánlattevőnek 0 pontot ad.

**Egyenlő összegű ajánlatok benyújtása esetén e pályázók között meghívásos árverés kerül megtartásra, mely során a megajánlott licitösszeg (legmagasabb összeg) alapján kerül sor a döntés meghozatalára.**

**9./ Ajánlati kötöttség időtartama:**

A pályázó ajánlati kötöttsége az ajánlatok benyújtására adott határidőtől 60 napig tart.

**10./ A pályázat benyújtásának határideje:**

2025. február 3. 9:00 óra

**11./ Pályázatok benyújtásának a helye:**

Tiszaújvárosi Polgármesteri Hivatal Pénzügyi, Fejlesztési és Városüzemeltetési Osztály, 226. iroda

**12./ Az ajánlattétel nyelve**:

magyar

**13./ A pályázatok felbontásának helye, ideje:**

Tiszaújvárosi Polgármesteri Hivatal, Pénzügyi, Fejlesztési és Városüzemeltetési Osztály, 226. iroda, 2025. február 3. 9:00 óra. A pályázatok felbontása nyilvános.

**14./ Egyéb információk:**

1. A pályázatban meg kell jelölni a pályázó nevét, címét, elérhetőségét.
2. A pályázónak csatolnia kell három hónapnál nem régebbi cégkivonatát vagy annak másolatát (egyéni vállalkozó esetében nyilatkozni kell a nyilvántartási számról), valamint mellékelnie kell a pályázó 30 napnál nem régebbi aláírási címpéldányát vagy annak másolatát.
3. Ajánlatkérő 1 alkalommal biztosítja hiánypótlás lehetőségét.
4. A pályázónak nyilatkoznia kell arról, hogy a pályázati felhívásban foglaltakat magára nézve kötelezőnek ismeri el és az eljárás megnyerése esetén a szerződés teljesítéséről szóló nyilatkozatát.
5. A pályázatnak tartalmaznia kell a pályázó nyilatkozatát arról, hogy a pályázat benyújtási határidő lejártát követő 60 napig terjedő időszakra ajánlatát fenntartja.
6. A kizáró okok fenn nem állásáról a pályázónak nyilatkoznia kell a pályázat benyújtásával egyidejűleg.
7. A helyszín megtekintésére előre egyeztetett időpontban, 2025. január 20. napjáig van lehetőség.
8. A pályázati felhívással kapcsolatos kérdéseket elektronikus úton lehet feltenni a phivatal@tujvaros.hu e-mail címen 2025. január 27. napjáig.
9. A pályázathoz csatolni kell a pályázó nyilatkozatát arról, hogy a pályázatban szereplő személyes adatok Tiszaújváros Város Önkormányzata és a Tiszaújvárosi Polgármesteri Hivatal által történő kezeléséhez a pályázat benyújtásától számított 60 napig hozzájárul.
10. Pályázónak nyilatkoznia szükséges arról, hogy az államháztartásról szóló 2011. évi CXCV. törvény 41. § (6) bekezdésében foglaltak szerint átlátható szervezetnek minősül, illetve a megkötésre kerülő vállalkozási szerződésből eredő követeléseinek teljesítésére csak a fenti jogszabály szerinti feltétel fennállása esetén jogosult. Pályázó köteles a nemzeti vagyonról szóló 2011. évi CXCVI. törvény 3. § (1) bekezdés 1. pontjában foglalt feltételeknek történő megfelelőségét érintő bármely változást haladéktalanul, írásban bejelenteni ajánlatkérő felé. Pályázó tudomásul veszi, hogy a valótlan tartalmú nyilatkozat alapján kötött szerződést ajánlatkérő azonnali hatállyal felmondja vagy – ha a szerződés teljesítésére még nem került sor – a szerződéstől eláll.
11. Az Ajánlatkérő fenntartja a jogot magának, hogy a pályázatot eredménytelennek nyilvánítsa. Ajánlatkérőt nem terheli szerződéskötési kötelezettség.
12. Az ajánlatot két eredeti példányban cégszerűen aláírva és lebélyegezve, zárt borítékban kell benyújtani. A borítékon fel kell tüntetni a következő szöveget:
* „Pályázat kirakodóvásár megszervezésére”.
* „Iktatóban nem bontható fel, azonnal a címzetthez továbbítandó”.
* „Az ajánlattételi határidő előtt (2025. február hó 3. nap 9:00 óra) nem bontható fel!”
1. Ajánlatkérő a nyertes pályázó visszalépése esetén a második legkedvezőbb ajánlatot tevővel köt szerződést, amennyiben azt az eredményhirdetéskor megjelölte.
2. A pályázati felhívás szövegét Tiszaújváros Város Önkormányzat Képviselő-testülete a …../2024. (XII.12.) határozatával hagyta jóvá.